重陽後半月天氣溫麗忽變奇寒晦日大雪鄉人御冬之計多未辦
作者：范成大
朝代：宋

paragraphs: 狂飈吹小春，刮面劇劍鋩。
雲氣潑濃墨，午窗變曛黄。
六花大如掌，浩蕩來無鄉。
青女正熟睡，不記行新霜。
寒暑故密移，滕巽乃爾狂。
南鄰炭未買，北鄰綿未裝。
敢論酒價湧，束薪逾桂芳。
豈不解蚤計，善舞須袖長。
頻年田薄收，十家九空囊。
被凍知不免，但恨太匆忙。
今朝復何朝，晴色挂屋梁。
人物各解嚴，兒童笑相將。
熙如谷黍溫，免作溝木僵。
兩鄰報無恙，爲汝歌慨慷。